સંજય દત્તની બાયોપિક ‘સંજૂ'ની ખૂબ પ્રશંસા થઈ રહી છે. આ ફિલ્મ બોક્સ-ઓફિસ પર શાનદાર બિઝનેસ કરી રહી છે. આ ફિલ્મમાં રણબીર કપૂર સિવાય સંજય દત્તના ફ્રેન્ડ કમલીનું કૅરૅક્ટર પ્લે કરનારા વિકી કૌશલની પણ પ્રશંસા થઈ રહી છે. જોકે, તમે જાણો છો કે, સંજય દત્તની રિયલ લાઇફમાં આ ફ્રેન્ડ ‘કમલી' કોણ છે? ‘મસાન' અને ‘રાઝી' જેવી ફિલ્મ્સથી ઓડિયન્સનું દિલ જીતનારા વિકી કૌશલે આ ફિલ્મમાં કમલેશ કનૈયાલાલ ‘કમલી'નું કૅરૅક્ટર પ્લે કર્યું છે. આ કૅરૅક્ટર મુખ્યત્વે સંજય દત્તના રિયલ લાઇફ ફ્રેન્ડ પરેશ ઘેલાણીથી ઇન્સ્પાયર્ડ છે કે જે યુએસમાં રહે છે. વિકી કૌશલે એક ઇન્ટરવ્યૂમાં ખુલાસો કર્યો હતો કે, કમલેશ આમ તો રિયલ લાઇફમાં સંજય દત્તના ત્રણથી ચાર ફ્રેન્ડ્સનું કોમ્બિનેશન છે. જોકે, આ કૅરૅક્ટર મુખ્યત્વે પરેશ ઘેલાણી પર આધારિત છે. આ ફિલ્મના શૂટિંગ દરમિયાન તે એક વખત પરેશ ઘેલાણીને મળ્યો હતો. પરેશ પોતાની જિંદગીના શરૂઆતના દિવસોમાં જ અમેરિકામાં સેટલ થઈ ગયો હતો. પહેલાં તે શિકાગોમાં રહેતો હતો, પરંતુ હવે તે લોસ એન્જેલસમાં રહે છે.